

**Last Christmas**

(Last Christmas)

**Premiéra: 28. 11. 2019**

UIP - Universal, VB/USA, 2019

Réžia: Paul Feig

Scenár: Emma Thompson, Bryony Kimmings

Kamera: John Schwartzman

Hudba: Theodore Shapiro

Hrajú: Emilia Clarke, Henry Golding, Emma Thompson, Michelle Yeoh

Hviezda z filmu *Hry o tróny* Emilia Clarke žiari, zabáva a dojíma v romantickej vianočnej komédií *Last Christmas*. V jej príbehu sa dokonale spája autorský talent herečky a oscarovej scenáristky Emmy Thompson s nadčasovými skladbami Georga Michaela.

Keby hľadala Bridget Jonesová väščiu smoliarku než je ona sama, s Kate /Emilia Clarke/ by trafila klinec rovno po hlavičke. To dievča síce vyzerá ako roztopašný čertík, v skutočnosti však priťahuje problémy všetkého druhu - nerozumie si s vlastnou rodinou, nevyzná sa sama v sebe, nevie si nájsť normálneho chlapa a navyše pracuje v obchode s vianočnými dekoráciami. Oblieka si škriatkovský kostým, cinká rolničkou a v hlave sa jej stále točí vianočný hit Georga Michaela *Last Christmas*.

A hoci pred rokom pri komplikovanej operácií balansovala na hrane života a smrti, druhú šancu vôbec nevyužíva tak, ako by sa očakávalo. Okázalo na všetko kašle a vyberá si v živote vždy tú najjednoduchšiu cestu. Všetko sa ale zmení, keď spozná záhadného mladíka, ktorý sa jej stále častejšie pletie nielen do cesty, ale aj do života. A hoci Kate neplánuje nič meniť, pod vplyvom tohto chlapca a magických svetiel vianočného Londýna, sa aj jej predčasne zatvrdené srdce začne pomaličky roztápať.

Od čias takých vianočných hitov ako *Láska nebeská* či *Prázdniny* tu asi nebol romantický film viac spojený s obdobím svetielok, darčekov a vianočného punču ako práve film *Last Christmas*. Emma Thompson oprášila dávny nápad svojho priateľa Georga Michaela a napísala scenár na motív jeho večnej vianočnej klasiky *Last Christmas*.

Je možné natočiť film podľa jednej pesničky? Vôbec o tom nepochybujte!

Ak máte doma Oscara za najlepší scenár /*Rozum a cit*/ a na konte veleúspešné *Dieťa Bridget Jonesovej*, nemáte sa čoho báť.

"Nejde o povrchnú romantickú komédiu, ale o chytrý film s vážnymi podtónmi a silnými emóciami. Pôvodne som vianočnú romantiku vôbec nakrúcať nechcel, tento nápad sa však nedal odmietnuť," hovorí režisér Paul Feig.

Prístupnosť: nevhodné pro deti do 12 rokov

Žáner: romantická komédia

Verzia: anglicky so slovenskými titulkami

Stopáž: 103 min

Formát: 2D DCP, zvuk 5.1, 7.1

Monopol: 28.11.2022